Larabanga

Larabanga er en by nordvest i Ghana. Den ligger like sør for Mole nasjonalpark, i distriktet West Gonja i regionen Savannah. Byen ligger ved en hovedvei som går mot vest til Sawla og mot sørøst til regionhovedstaden Damongo. Larabangas viktigste næringer er jordbruk samt turisme relatert til nasjonalparken.

Larabanga er mest kjent for sin hvitkalkede moské, bygget i leire i sahelisk stil. Moskéen dateres til 1421, da den transsahariske handelen var på sin høyde, og sies å være Ghanas eldste moske. En koran av omtrent samme alder befinner seg i moskéen.

Ved utkanten av byen ligger Mystic Stone («Den mystiske stein»). Mens Ghana var under britisk styre på 1950-tallet skulle det bygges en vei ved Larabanga, men arbeiderne fant en besynderlig stein som lå i veien for dem. De fjernet steinen tre ganger, men hver gang fant de neste dag steinen tilbake på sin opprinnelige plass. Det ble derfor besluttet å la steinen ligge og føre veien utenom. Steinen ble kjent som Mystic Stone eller Wish Stone («Ønskesteinen»), og den er etterhvert blitt en lokal turistattraksjon og et sted for tilbedelse med antatt legende egenskaper.

mini|venstre|Mystic Stone i Larabanga.

 Referanser 

Kategori:Byer i Ghana